
Strategia energetica revizuita, cu accent pe regenerabile

Strategia energetica a Romaniei urmeaza sa fie revizuita din perspectiva regionala, cu o atentie sporita pentru energiile regenerabile, energia nucleara si cea hidro, unde exista potential de dezvoltare, a declarat ministrul Economiei, Adriean Videanu, in cadrul conferintei ”Finantarea investitiilor energetice”. 

Potrivit oficialului, Romania are foarte multe oportunitati de dezvoltare a sistemului energetic, respectiv energiile regenerabile, energia nucleara si cea hidro. Pe de alta parte, sistemul energetic romanesc este inca atractiv pentru investitori in pofida unei reforme intarziate.

”Ministerul Economiei are decizia ferma sa dezvolte toate aceste oportunitati, in parteneriat public-privat. Sectorul energetic a contribuit din plin la stoparea crizei din Romania”, a spus Videanu. El a explicat ca sectorul energetic a recuperat din caderea de anul trecut, cand consumul de energie a scazut cu peste 8%, reusind ca in primul semestru din 2010 sa recupereze circa cinci puncte procentuale.

Monopol de stat in transportul energiei
Reprezentantul Ministerului Economiei e de parere ca piata de capital este o sursa alternativa de atragere de investitii în sectorul energetic, care are nevoie de investitii uriase. Videanu a adaugat ca exista un mare interes din partea sectorului privat pentru piata de energie din Romania.

In ceea ce priveste transportul energiei electrice, Videanu a declarat ca este adeptul mentinerii monopolului de stat pentru ca doar acesta poate asigura accesul nediscriminatoriu la energie al tuturor companiilor din piata.

”Numai statul poate face investitii rapide in ranforsarea sistemului energetic si in domeniul interconexiunilor cu tarile vecine”, a declarat Videanu.

Ministrul a mai spus ca prin crearea companiilor energetice nationale, Electra si Hidroenergetica, operatiune estimata sa aiba loc pana la sfarsitul anului, managementul acestora va fi privatizat, urmand apoi ca aceste doua societati sa fie listate la bursa de la Bucuresti.

